|  |
| --- |
| 大乘单译经·第0512部 佛说鹿母经一卷 西晋三藏法师竺法护译 |
| * 经名 · 卷数 · 跋序 · 品名 · 品数 字体：大号   + 译作者 中号 小号   佛说鹿母经 |
| 佛说鹿母经  佛言。昔者有鹿数百为群。随逐水草侵近人邑。国王出猎遂各分迸。有一母鹿怀妊独逝。被逐饥疲失侣怅怏。时生二子舍行求食。茕悸失错误堕猎者弶中。悲鸣欲出不能得脱猎师闻声便往视之。见鹿心喜适前欲杀。鹿乃叩头求哀自陈。向生二子尚小无知。始自蒙蒙未晓东西。乞假须叟暂还视子。将示水草使得生活。并与二子尽哀死别长短命矣。愿垂恕恩愍及有识。若蒙哀遣得见子者。诚非鹿兽所能报谢。天祐有德福注罔极。见遣之期不违信誓。旋则就死兽意无恨。  是时猎者闻鹿所言且惊且怪衣毛为竖。其奇能言识出人情。即问鹿曰。汝为鬼魅山林树神。得无变惑假借其形。以实告我令明其故。鹿即答曰。吾以先世贪残之罪。禀受鹿身至心念子。故发口能言。非为鬼魅。唯见识怜生放死还甘心所全。猎者闻之信加其言。心怀贪欲意不肯听。即告鹿曰。世人一切尚无志诚。况汝鹿畜。怜子惜身尚全求生。从死得去岂有还期。王命急切恐必知之。罪吾失鹿更受重责。虽心不忍事不获已。终不相放。鹿时惶怖苦言报曰。鹿虽贱畜甘死不恨。求期则返岂敢违命。人受罪舋唯乞假祚为福所种。去则子存留则子亡。听往时还神信我言。夫死何足惜而违心信。顾念二子是以恳恳。生不识母各当没命。分死全子灭三痛剧。鹿母低头鸣噭。口说偈言。  我身为鹿兽 游食于林薮贱生贪躯命 不能故送死今来入君弶 自分受刀机不惜腥臊身 但怜二子耳唯我前世时 暴虐不至诚不信生死苦 罪福之分明行恶自招罪 今受畜兽形若蒙须臾命 终不违信盟  于是猎者闻鹿言诉之声。甚叹其奇。贪利成事不欲放遣。即告于鹿责数之日。夫巧伪无实奸诈难信。虚华万端狡猾非一。侵暴生种犯人稼穑。以罪投身入于吾弶。今当杀送供王厨食。不须妄语欺吾求脱。重身畏死谁能效命。人之无食犹难为期。而况畜兽。全命免死岂有还期。但当就死终不相放。鹿时忆子恐据前跪两膝。低头涕泪悲诉鸣吟。重说偈言。 |

虽身为鹿畜 不识仁义方奈何受慈恩 得去不复还宁受分裂痛 无为虚伪存哀伤二子穷 乞假须臾间宿世罪自然 故受畜生体为人所不信 殃祸自应尔犹是招当来 欲脱畜生形披肝露诚信 愿听重誓言若世有恶人 斗乱比丘僧破塔坏佛寺 及杀持戒人反逆害火母 兄弟与妻子设我不来还 罪大过于是普世之极罪 劫尽殃不已宛转更烧煮 之彼复到此可思之深重 受痛无终始设我不来还 罪大过于是

尔时猎者重闻鹿言。心益竦然。乃却叹曰。唯睹世间一切人民。禀受宿福得生为人。愚惑痴冥背恩薄义。不忠不孝不信不仁。贪残无道欺伪苟全。不知非常识别三尊。鹿但畜生恳恳辞言。信誓叩叩有殊于人。情露丹诚似如分明。识睹其验以察其心。便前解弶放遣假之。于是鹿母出弶得去。且顾且驰到其子所。低头嗅子舐其身体。一喜一悲踟蹰徘徊。叹息啼吟。并说偈言。

一切恩爱会 皆由因缘合合会有别离 无常难得久今我为尔母 恒恐不自保生世多畏惧 命如露着草

于是鹿母说此偈已。便将二子入于林薮。为别食稼示好水草。诫敕叮宁教生活道。念别子孤泪下如雨。悲鸣摧伤说偈别言。

前世行欺诈 负债着恩爱残暴众生命 自盗教彼杀身作如影随 今日当受之毕故不造新 当还赴彼期

违佛不信法 背戾师父诫自用贪无厌 放情恣痴意罪报为畜生 当为人作饲自分不敢怨 毕命不复欺贪求取非道 杀盗于前世每生为畜兽 宿命所追逮结缚当就死 恐怖无生气用识三尊言 见遣尽恩爱吾朝行不遇 误堕猎者弶即当就屠割 破碎受宿殃念汝求哀来 今当还就死怜汝小双孤 努力自活已行当依群类 止当依众里食当随侣进 卧当惊觉起慎勿子独游 食走于道边言竟便长别 就死不复还

是时鹿母说此偈已。与子死别迟回再三。低头俯仰唱声感哀委背而去。二子鸣啼悲泣恋慕。从后追寻顿弊复起。悲唤叫叫说诉偈言。

贪欲慕恩爱 生为母作子始来受身形 受命贱畜体如何见孤背 断命没终此慕母情痛绝 乞得并就死自念我生来 未识东与西念母怜我等 当报乳养恩何忍长生别 永世不复存念母为我苦 不聊独生全无福受畜形 薄祐祸害至始生于迷惑 当早见孤弃凡生皆有死 早晚当就之今日之困穷 当与母同时

于是鹿子说此偈已。其母悲感低头号泣。哀悼怨叹回头还顾。抗声悲鸣。告其子言。尔还勿来。吾自毕故以寿当之。无得母子夭横并命。吾死甘心伤尔未识。世间无常皆当别离。吾自薄命尔生无祐。何为悲哀徒益忧患。但当速行毕债于今。鹿母复鸣为子说偈言。

吾前坐贪爱 今受弊畜身世生皆有死 无脱不终患制意一离贪 然后乃大安宁就至诚死 终不欺殆生

于是鹿子闻母偈音。益更悲恋鸣涕相寻至于弶所。东西求索。乃见猎者卧于树下。鹿母径就其边低头大声。以觉猎者。而说偈言。

投分全中实 毕寿于畜生见放不敢稽 还就刀几刑向所可放鹿 今来还就死恩慈于贱畜 得见辞二子将行示水草 为说非常苦万没无余恨 念恩不敢负

尔时猎者闻鹿鸣声说诚信之言。惊觉即起心动竦然。慈心发中口未得宣。鹿便低头前跪两膝。重向猎者喜自陈说。以偈谢言。

仁前见放遣 德厚过天地贱畜被慈育 悲意不自胜一切悉无常 忻然副信死灭对毕因缘 怨尽从斯已仁惠恩难忘 感受岂敢违虽谢千万辞 不足报慈恩唯夫诫精诚 受福归自然今日甘心死 以子属仁君

于是猎者感诚即寐。又重闻鹿说偈皆微妙之声。加其笃信舍生就死以副盟誓。子母悲啼相寻而至。斯鹿之身必非凡庸。吾睹世士未能比伦。虽复兽体心若神灵。吾之无良残暴来久。鹿乃立义言信不负。可为明教稽首禀受。岂复当敢生犯害心。即时猎者加肃谦敬。辞谢遣鹿而说偈言。

神鹿信若天 言誓志愿大

今我心竦惧 岂敢加逆害宁自杀鄙身 妻子寸寸分何忍向天种 有想害灵神

猎者说此偈已。即以慈心遣鹿。重复辞谢悔心自责。鹿见遣去出就其子。子望见母得生出 还。强驰走趣跳[跳-兆+梁]悲鸣。子母相得俱欢俱喜。一俯一仰鸣声呦呦。悲感受活生蒙大恩。即仰头谢猎者。而说偈言。

贱畜生处世 当应充厨宰即时分烹俎 宽假辞二子天人重爱物 复蒙放赦原德祐积无量 非口所能陈

尔时鹿母说此偈谢已。将率二子还于深林。鸣群啸侣以游以集。安身草泽以宁峻山。猎者于后深自惟言。鹿但畜生信义祐身。既免即济见者加称。我之为暴何广于心。即时启寐散意归仁。放弩坏弶无复杀心。诣于庙寺请禀沙门。稽首颡面自归自陈。奉顺慈义毕志正真。便往白王具说鹿言。王闻其说心喜惊叹。鹿兽有义我更贪残。又此鹿慧深达言教。知仰三尊。我国弊冥事彼妖言。诚可舍弃以保永全。普国人民无不闻知。畜兽行义现获信证。大道之化无隐不彰。于是国王即请会群臣宣令国民。吾之为闇不别真伪。启受邪师言畏伪神。妖祭无道残暴众生。不如鹿畜明识三尊。自今已后普国率民。废彼邪宗皆归正真。诣于佛寺请受圣众。冀以后世长获其福。臣下群僚国民大小。皆信三尊奉五戒十善。为期三年国丰太平。民皆寿乐鹿之祐矣。佛语贤者阿难。唯吾善权累劫行恩。恩救众生其信如是。尔时鹿母者我身是也。二子者罗云及朱离母[貝\*可] 是。国王者舍利弗是。猎者阿难是。界上民走白王者调达是。佛时说已。于鹿腨肠放大光明。遍照东西南北四隅十方各千佛刹。吾其光明所之。各有化导师子座及宝莲华。或为法师比丘现肉体者。或为帝王及长者子者。或凡人黎庶现卑贱者。或人群生为畜兽者。各各以光明导御说法。尔时所说鹿母信誓功德。以为法训。法音入心莫不信受其者。皆归无上正真之道。佛即回光等接遍照阎浮提内悉令普彻。其蒙光者逮安隐想。尔时众中有八百比丘。意志四道以证道迹。闻说鹿母于畜生之中发起大意以信成道。感悟变化即时反悔。前白佛言。愿立信誓为菩萨道。唯佛加哀助利我等。当以建行荷负众生。救济一切至死不离。即时逮得僧那僧涅弘誓之铠。尔时阿难整服长跪。白世尊言。此诸比丘网惑大乘不受正谛。如今开悟逮得法证。离渊越堑何其疾也。诚非小道所能信明。大会有疑。唯愿世尊。说其缘由以释将来。佛言。善哉阿难。汝问快也。斯承先识非今所造。是诸比丘乃昔鹿游国民。信受王命奉顺三宝加鹿即感。皆愿无上正真意。中问痴闇不复习行。虽以遇我得作沙门。忽弃本愿迷于大乘。今闻我说前世本末。闭结疑解得无想安隐。是其

宿命识神使然。佛说是时。八百比丘皆得阿惟越致。力士聚中有八千人。见证心解除放逸行。皆发无上正真之道。逮得入信声寻获安隐无想之定。天龙世人七亿二千皆发无上正真道意。佛语阿难。我作畜生之时。以不忘菩萨弘济之心。应行导利逮于今者。但为众生勤苦无极。假使一人亡本没流。未拯拔者终不舍放。诸欲求安逮是功德疾成佛者。皆当尽心中诚归信三尊。世世不废如我今日现般泥洹。诚信所致也。阿难。汝当受持广宣此经无令灭绝。阿难即前稽首作礼。受持讽诵。

[上一部：乾隆大藏经·大乘单译经·佛说灭十方冥经一卷](http://qldzj.com/htmljw/0511.htm)[下一部：乾隆大藏经·大乘单译经·佛说魔逆经一卷](http://qldzj.com/htmljw/0513.htm)

乾隆大藏经·大乘单译经·佛说鹿母经